Author: administrator
Last saved by: viktoria.radvanska
Company: Abyss

Predkladacia správa

Materiál sa predkladá na základe uznesenia vlády SR č. 98/1995, vzhľadom na svoj informatívny charakter nebol predložený na medzirezortné pripomienkové konanie.
Predsedníčka vlády Chorvátskej republiky (ChR) Jadranka Kosorová uskutočnila návštevu Slovenska dňa 4. marca 2011 na základe pozvania predsedníčky vlády SR Ivety Radičovej. Premiérka J. Kosorová uskutočnila rokovania s predsedom Národnej rady SR R. Sulíkom a predsedníčkou vlády SR I. Radičovou. Chorvátsku premiérku sprevádzali minister obrany D. Božinović a minister hospodárstva D. Popijać. Išlo o prvú návštevu predsedníčky vlády Chorvátska od nástupu súčasnej vlády SR do funkcie. Predsedníčka vlády pozvala I. Radičovú na návštevu Chorvátska.
Návšteva potvrdila veľmi dobrú úroveň vzájomných vzťahov. Rokovania prebehli v otvorenej a priateľskej atmosfére. V bilaterálnej rovine boli s chorvátskou premiérkou prediskutované aktuálne otázky súvisiace so stavom prístupových rokovaní Chorvátska s EÚ, možnosti rozšírenia spolupráce v hospodárskej oblasti osobitne v energetických projektoch, ďalej v zlepšovaní prostredia pre investície a v oblasti cestovného ruchu. Oboma stranami bola potvrdená politická podpora budovaniu diverzifikačných projektov dodávok energetických surovín do EÚ.
J. Kosorová na záver svojej návštevy SR stretla aj s predstaviteľmi chorvátskej národnostnej menšiny v Devínskej Novej Vsi.